Tað er við buldur og brak, at fuglfirðingar eru farnir undir nýtt kappingarár. Hópurin er væl styrktur, og higartil hevur liðið vunnið seks av seks møguligum stigum. Tí er lagt upp til ársins fyrsta oddabrak, nú vit taka ímóti fuglfirðingum, og hóast nógv talar fyri eini javnari uppgerð, so siga hagtølini sína søgu um, at ÍF hevur tað sera trupult í Gundadali. Ja, faktiskt er eingin ÍF-sigur at finna í Gundadali seinastu 20 árini. Hinvegin hava fuglfirðingar ofta tikið javnleikin heim við sær. Ja, ikki færri enn fimm ferðir síðani 2005, so okkara menn vita eisini fullvæl, at trý stig als ikki koma av sær sjálvum.